Ingolfslandbakken

Ingolfslandbakken, også kalt Rjukanbakken, var en hoppbakke på Rjukan i Telemark. Den ble brukt under hovedlandsrennet (NM) i 1918. Bakken var eid av Rjukan Idrettslag.

Bakken ble bygget i 1911, og det første rennet ble holdt i februar året etter. Lengste hopp i åpningsrennet var på 35 meter, gjort av Peder Aafos. Foran hovedlandsrennet i 1918 ble det bygget tribuner, dommertribune og trapper, og hoppet ble flyttet 12 meter opp. Harald Økern satte i 1924 bakkerekord med 47 meter. I desember 1930 ble tribunene revet, men i februar 1931 fikk bakken flomlysanlegg, som en av de første hoppbakkene i landet. Nye bakkerekorder ble satt på 1930-tallet: 52 meter av Herman Hansen i 1934 og 56 meter av Reidar Andersen i 1936.

Kilder
Helge Dahl: Rjukan. Bind I - Fram til 1920. Tinn kommune 1983 (s. 247-248 og 252-253, digitalisert av Nasjonalbiblioteket)
Helge Dahl: Rjukan. Bind II - Fra 1920 til 1980. Tinn kommune 1984 (s. 105, digitalisert av Nasjonalbiblioteket)
Ragnvald Johnsen (red.): Norske skiløpere - Skihistorisk oppslagsverk i 5 bind - Telemark, Sørlandet og Vestlandet. Skiforlaget - Erling Ranheim, Oslo 1957 (s. 212 og 234, digitalisert av Nasjonalbiblioteket)
P.Chr. Andersen, Ragnar Wold (red.): Sport i navn og tall. Schibsted, Oslo 1950 (s. 252, digitalisert av Nasjonalbiblioteket)
Idrettsanlegg.no: Ingolfslandsbakken (sannsynligvis feilaktige koordinater, besøkt 17. februar 2014)

Kategori:Tidligere hoppbakker i Norge
Kategori:Skianlegg i Telemark
Kategori:Sport i Tinn
Kategori:Byggverk i Tinn
Kategori:Tidligere idrettsanlegg i Telemark